FI Euroopan unionin virallinen lehti CE 78/113

(2004/C 78 E/0114)

KIRJALLINEN KYSYMYS E-2436/03

esittäjä(t): Ilda Figueiredo (GUE/NGL) komissiolle

(22. heinäkuuta 2003)

Aihe: Tuet biologisista syistä kalastuskiellossa olevien alueiden kalastajille

Harppuunakalastus on kiellettyä Etelä-Portugalissa 45 vuorokauden ajan biologisista syistä. Näin oli jälleen tänä vuonna, eikä kalastajille ole maksettu minkäänlaisia korvauksia. Ottaen huomioon kalastajien alhaiset tulot tilanne on erittäin epäoikeudenmukainen.

Etelä-Portugalin kalastusalan työntekijöiden ammattiliitto on vaatinut sekä korvausten maksamista kyseiseltä ajalta että kieltoajan lyhentämistä 30 vuorokauteen.

Portugalin hallitus totesi kuitenkin, että yhteisön lainsäädäntö ei salli tämäntyyppisten korvausten maksamista ja että on biologisista syistä mahdotonta lyhentää kieltoaika 45 vuorokaudesta 30 vuorokauteen, koska siten voi vaarantua kalavarojen biomassa lähitulevaisuudessa.

Koska on tärkeää säilyttää kalavarat ja pitää yllä nykyisiä pyyntiponnistuksia, on epäoikeudenmukaista, että kalastajat joutuvat kantamaan näiden suojelutoimien kustannukset.

Mihin toimiin komissio aikoo ryhtyä korvatakseen kalastajille heidän tulonmenetyksensä?

Franz Fischlerin komission puolesta antama vastaus

(26. syyskuuta 2003)

Kalastajille ja alusten omistajille toiminnan tilapäisestä keskeyttämisestä maksettavien korvausten myöntämistä koskeva oikeusperusta on neuvoston 17. joulukuuta 1999 antaman asetuksen (EY) N:o 2792/1999 (1) 16 artikla. Asetusta muutettiin viimeksi kalatalousalan rakenteellisia toimia koskevista yksityiskohtaisista säännöistä ja edellytyksistä 20 päivänä joulukuuta 2002 annetulla asetuksella (EY) N:o 2369/2002 (2).

Jäsenvaltiot voivat myöntää tukea ja saada siihen yhteisön yhteisrahoitusta erityisesti biologisista syistä johtuvien odottamattomien olosuhteiden vuoksi. Korvausta voidaan myöntää enintään kolmen perättäisen kuukauden tai kuuden kuukauden ajan koko kaudella 2000—2006. Hallintoviranomaisen on toimitettava komissiolle etukäteen näitä olosuhteita koskevat tieteelliset todisteet. KOR:sta tarkoitettuihin toimenpiteisiin maksettava rahoitustuki ei koko kaudella saa jäsenvaltiota kohden ylittää korkeampaa seuraavista kahdesta kynnysarvosta: miljoona euroa tai neljä prosenttia alalle kyseisessä jäsenvaltiossa myönnetystä yhteisön tuesta. Kynnysarvot voidaan kuitenkin ylittää, jos neuvosto hyväksyy elvytys- tai hoitosuunnitelman tai jos komissio päättää kiireellisten toimenpiteiden toteuttamisesta.

Harppuunakalastuksen väliaikaista keskeyttämistä biologisista syistä Etelä-Portugalissa on tämän vuoksi tarkasteltava näiden säädösten perusteella. Alan portugalilaisten hallintoviranomaisten on tutkittava, täyttyvätkö tässä tapauksessa asetuksessa esitetyt edellytykset, ja jos ne täyttyvät, otettava yhteyttä komissioon ennen tarpeellisiksi katsomiensa toimenpiteiden toteuttamista ja ennen myönnettävien korvausten suuruuden määrittelemistä. Myös kieltoajan määritteleminen kuuluu ensisijaisesti Portugalin viranomaisten toimivaltaan. Lisäksi elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (2) 9 artiklan mukaan jäsenvaltion viranomaiset voivat toteuttaa syrjimättömiä ja vähintään yhtä tiukkoja toimenpiteitä kuin voimassa oleva yhteisön lainsäädäntö elollisten vesiluonnonvarojen säilyttämiseksi ja hoitamiseksi sekä kalastuksen meriekosysteemiin kohdistamien vaikutusten saattamiseksi mahdollisimman vähäisiksi 12 meripeninkulman sisällä sen perusviivoista.

(1) EYVL L 337, 30.12.1999.

(2) EYVL L 358, 31.12.2002.